Lone Dybkjær (RV), 2010-05-04:
Som andre ordførere har været inde på, er apotekervæsenet jo en del af det danske sundhedsvæsen, og vi kan derfor ikke betragte det som en eller anden form for almindeligt supermarked med almindelige varer.
Det er noget andet, og det er vigtigt at tage hensyn til det.
Derfor kan vi ikke bare godtage Konkurrencestyrelsens rapport, fordi der er en række faktorer, som Konkurrencestyrelsen af naturlige grunde ikke har med, men som også betyder, at man som politiker ikke bare kan sige, at det kun handler om konkurrence.
Det handler om meget mere end det.
Når det så er sagt, er der er da ikke tvivl om, at der er rum for forbedring også inden for apotekervæsenet, men jeg vil i hvert fald gerne have et bedre beslutningsgrundlag end det, der er lagt frem her, og det, som jeg sådan på de talere, der har været, kan fornemme, at der rent faktisk er.
Formanden for Danmarks Apotekerforening har jo allerede bidraget til debatten, fordi flere mere eller mindre citatmæssigt har henvist til et brev fra formanden for Apotekerforeningen, og det bør selvfølgelig også indgå i debatten, men dermed ikke være sagt, at jeg er enig i al til det, der står i det.
Jeg synes, at vi skal have analyseret en lille smule mere præcist, hvad de faktiske ventetider er, fordi sådan nogle gennemsnitstider kan vi jo ikke bruge til særlig meget, når det kommer til stykket.
Hvis der er nogle ganske bestemte tider, hvor folk nu har mulighed for at komme i kontakt med apotekervæsenet, er det klart, at der vil blive ventetider der, og så kan det selvfølgelig i gennemsnit godt blive lave ventetider, fordi der så på andre tider er under 1 minut og en øjeblikkelig ekspedition.
Så jeg synes, at man skal have det undersøgt noget mere.
Jeg synes godt, at man kan ændre på noget med muligheden for at oprette filialer andre steder.
Jeg synes også, at man kan muliggøre nogle ændrede åbningstider.
Men jeg tror til gengæld så, at det er svært f.eks. at afskaffe udligningsordningen, fordi det så vil betyde, at man jo netop ikke i de mere tyndt befolkede områder får et apotek, og det tror jeg er meget vigtigt.
Man kan sådan på en eller anden måde betragte det som vigtigt på samme måde som en praktiserende læge.
Derfor er det vigtigt, at der er et apotekervæsen, uden at der er for langt til det, og så synes jeg, at vi skal passe på ikke at løbe ind i de problemer, vi har gjort med den praktiserende læge, nemlig, at der er områder i Danmark, hvor man faktisk ikke har lyst til at være praktiserende læge.
Så det er jo ikke nødvendigvis et system, vi bare kan kopiere.
Det er steget med 308 pct., men det er altså i de små pakninger.
Samlet set er det jo ikke steget så meget.
12 pct. Er det dramatisk meget eller ej siden 2001?
Det er svært at sige, for aldersgennemsnittet i Danmark har jo også ændret sig, og situationen generelt har ændret sig.
Det vil sige, at man ikke bare kan sige, at det er en meget dramatisk stigning.
De her ting siger ikke så frygtelig meget, men jeg synes da, at vi skal være opmærksomme på udviklingen.
Min bekymring ved, at man har salg af håndkøbsmedicin, som vi jo kalder det, alle mulige steder, er, at man ikke tager det så alvorligt, med hensyn til om man faktisk kan risikere at overforbruge.
Og det kan man jo sige at det her er, hvis man kan konstatere et overforbrug.
Derfor synes jeg, at det kunne være vigtigt at få det her kortlagt lidt mere.
Jeg ved ikke, om man på den her basis kan sige, at det her er alarmerende, men det kunne man jo prøve at kigge lidt mere på.
Så der er rum for forbedring, men vi er ikke nødvendigvis enige i de forslag, som Liberal Alliance har fremsat.
Under alle omstændigheder synes vi, at der er brug for et forbedret beslutningsgrundlag.